‘Kabinetskommelinge kom teen hoë prys vir ekonomie’David Mahlobo, die voormalige minister van staatsveiligheid en nou minister van energie. Foto: GCIS (Maart 2017) Gereelde kabinetskommelinge kom teen ŉ groot koste vir die ekonomie, ongeag die politieke dinamika van sulke besluite. Só sê prof. Raymond Parsons van die Noordwes-Universiteit se sakeskool. “Die nuus van nog ŉ kabinetskommeling beklemtoon weer die mate waartoe konstante veranderinge in die topstruktuur van die regering en die openbare sektor tot onsekerheid in beleid bydra.” Parsons het gesê indien dit waar is dat David Mahlobo, die nuwe minister van energie, bloot aangestel is om die omstrede kernkragooreenkoms te bespoedig, dit strydig is met Malusi Gigaba, minister van finansies, se uitlatings verlede week. “Gigaba het tydens die Internasionale Monetêre Fonds se jaarvergadering gesê Suid-Afrika kan eenvoudig nie tans die kernkragprojek bekostig nie.” Minister Hlengiwe Mkhize. Foto: Flickr/GovermentZA Volgens Parsons sal Gigaba duidelikheid hieroor moet gee tydens die mediumtermyn-begrotingsraamwerk (MTBR) op 25 Oktober. “Hoe om kernkrag te finansier bly dus ŉ groot kwessie in die MTBR, sowel as die uitdagings by staatsinstellings soos SAL en Eskom.” Parson het gesê onlangse navorsing het daarop gewys dat die kombinasie van ‘n hoë omset in kabinetsministers sowel as direkteurs-generaal oor die afgelope paar jaar beteken het dat ministers minder as ŉ jaar saam met hul direkteur-generaal deurgebring het. “Dit is nie net sleg vir beleidskonsekwentheid en besluitneming nie, maar vererger ook die swak implementering van beleid en projekte. Dit dra by tot swak die dienslewering wat die land ervaar. Al neem ŉ mens nie eens die politieke motivering in ag nie kom hierdie gereelde veranderinge aan die topstruktuur teen ŉ hoe prys vir die ekonomie,” het Parsons gesê.